ET Euroopa Liidu Teataja L 286/4

KOMISJONI MÄÄRUS (EL) 2016/1866,

17. oktoober 2016,

millega muudetakse Euroopa Parlamendi ja nõukogu määruse (EÜ) nr 396/2005 II, III ja V lisa seoses 3-detseen-2-ooni, atsibensolaar-S-metüüli ja heksaklorobenseeni jääkide piirnormidega teatavates toodetes või nende pinnal

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 23. veebruari 2005. aasta määrust (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta, (1) eriti selle artikli 14 lõike 1 punkti a, artikli 16 lõike 1 punkti a, artiklit 17 ja artikli 49 lõiget 2,

ning arvestades järgmist:

(1) Atsibensolaar-S-metüüli jääkide piirnormid on kehtestatud määruse (EÜ) nr 396/2005 II lisas. Heksaklorobenseeni jääkide piirnormid on sätestatud kõnealuse määruse II lisas ja III lisa B osas. 3-detseen-2-ooni jääkide piirnorme ei ole eraldi sätestatud ning ainet ei ole kantud kõnealuse määruse IV lisasse, seega kohaldatakse kõnealuse määruse artikli 18 lõike 1 punktis b sätestatud vaikeväärtust 0,01 mg/kg.

(2) Seoses kasutusloa taotlemise menetlusega toimeainet 3-detseen-2-ooni sisaldava taimekaitsevahendi kasutamiseks kartulitel on esitatud määruse (EÜ) nr 396/2005 artikli 6 lõike 1 kohane taotlus lisada kõnealune toimeaine määruse (EÜ) nr 396/2005 IV lisasse.

(3) Vastavalt määruse (EÜ) nr 396/2005 artiklile 8 hindas taotlust asjaomane liikmesriik ja hindamisaruanne edastati komisjonile.

(4) Euroopa Toiduohutusamet (edaspidi „toiduohutusamet“) hindas kõnealust taotlust ja hindamisaruannet, uurides eriti ohtu tarbijatele ja, kui asjakohane, ka loomadele, ning esitas järelduse ettepaneku kohta kanda kõnealune toimeaine määruse (EÜ) nr 396/2005 IV lisasse (2). Toiduohutusamet edastas kõnealuse järelduse komisjonile ja liikmesriikidele ning tegi selle üldsusele kättesaadavaks.

(5) Toiduohutusamet jõudis järeldusele, et olemasolev teave on ebapiisav tõendamaks, et 3-detseen-2-ooni kasutamine toimeainena taimekaitsevahendites ei avalda toiduga omastamise kaudu kohest või hilisemat kahjulikku mõju inimeste (sealhulgas haavatavate elanikkonnarühmade) tervisele. Seepärast ei ole toimeaine lisamine määruse (EÜ) nr 396/2005 IV lisasse asjakohane ning jääkide piirnormiks tuleks kehtestada asjaomane määramispiir. Komisjon pidas sobivate määramispiiride küsimuses nõu Euroopa Liidu referentlaboritega.

(6) Atsibensolaar-S-metüüli puhul esitas toiduohutusamet järelduse selle toimeaine pestitsiidina kasutamise riskihindamist käsitleva vastastikuse eksperdihinnangu kohta (3). Selle raames soovitas toiduohutusamet suurendada jääkide piirnormi õunviljade puhul väärtuseni 0,2 mg/kg. Uute toksikoloogiliste võrdlusväärtuste põhjal soovitati tomatite puhul kehtivat jääkide piirnormi vähendada väärtuseni 0,3 mg/kg.

(7) Kõik toimeainet heksaklorobenseeni sisaldavate taimekaitsevahendite kehtivad load on tunnistatud kehtetuks. Vastavalt määruse (EÜ) nr 396/2005 artiklile 17 koostoimes artikli 14 lõike 1 punktiga a tuleks seega II ja III lisast nende toimeainete jaoks sätestatud jääkide piirnormid välja jätta. Hiljutistest seireandmetest nähtub, et kõrvitsaseemnetes esineb jääke asjaomast määramispiiri ületavas koguses (4). Heksaklorobenseeni jäägid on põhjustatud mulla keskkonnasaastest, mis on tingitud selle püsiva ühendi kasutamisest minevikus. Kõrvitsaseemnete puhul kehtiv heksaklorobenseeni jääkide piirnorm 0,05 mg/kg on selle toote jaoks sobiv. See piirnorm vaadatakse läbi. Läbivaatamisel võetakse arvesse kümme aastat pärast käesoleva määruse avaldamist kättesaadavat teavet. Loomsete saaduste osas nähtub seireandmetest, et kõigi liikide lihaskoe ja piima jaoks tuleks kehtestada asjaomasest määramispiirist väiksemad väärtused.

(8) Kuna jääkide piirnormide asjaomaste muudatuste puhul on lähtutud ameti järeldustest ja arvesse võetud käsitletava küsimusega seotud asjakohaseid tegureid, on need muudatused kooskõlas määruse (EÜ) nr 396/2005 artikli 14 lõike 2 nõuetega.

(9) Jääkide uute piirnormide suhtes on konsulteeritud Maailma Kaubandusorganisatsiooni vahendusel liidu kaubanduspartneritega ja nende märkusi on arvesse võetud.

(10) Seepärast tuleks määrust (EÜ) nr 396/2005 vastavalt muuta.

(11) Et võimaldada toodete tavapärast turustamist, töötlemist ja tarbimist, tuleks käesoleva määrusega ette näha üleminekukord toodete jaoks, mis on toodetud enne piirnormide muutmist ning mille kohta on olemas teave, et kõrgetasemeline tarbijate kaitse on tagatud.

(12) Jääkide muudetud piirnormide jõustumisele peaks eelnema piisav ajavahemik, mille jooksul liikmesriigid, kolmandad riigid ja toidukäitlejad saaksid nende piirnormide muutmisest tulenevate uute nõuete täitmiseks valmistuda.

(13) Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määruse (EÜ) nr 396/2005 II, III ja V lisa muudetakse vastavalt käesoleva määruse lisale.

Artikkel 2

Määruse (EÜ) nr 396/2005 kohaldamist kujul, nagu see kehtis enne selle muutmist käesoleva määrusega, jätkatakse nende toodete puhul, mis on toodetud enne 10. maid 2017, välja arvatud atsibensolaar-S-metüüli puhul tomatites.

Artikkel 3

Käesolev määrus jõustub kahekümnendal päeval pärast selle avaldamist Euroopa Liidu Teatajas.

Seda kohaldatakse alates 10. maist 2017.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 17. oktoober 2016 Komisjoni nimel president Jean-Claude JUNCKER

(1) ELT L 70, 16.3.2005, lk 1.

(2) Euroopa Toiduohutusameti teaduslike aruannetega saab tutvuda järgmisel aadressil: http://www.efsa.europa.eu

„Conclusion on the peer review of the pesticide risk assessment of the active substance (3E)-3-decen-2-one (applied for as 3-decen-2-one)“ (Järeldus toimeaine (3E)-3-detseen-2-ooni (taotluses nimetusega 3-detseen-2-oon) pestitsiidina kasutamisega kaasneva riski hindamist käsitleva vastastikuse eksperdiarvamuse kohta), EFSA Journal 2015; 13(1):3932 [43 lk].

(3) „Conclusion on the peer review of the pesticide risk assessment of the active substance acibenzolar-S-methyl“ (Järeldus toimeaine atsibensolaar-S-metüüli pestitsiidina kasutamisega kaasneva riski hindamist käsitleva vastastikuse eksperdihinnangu kohta), EFSA Journal 2014; 12(8):3691 [74 lk].

(4) „The 2013 European Union report on pesticide residues in food“ (Euroopa Liidu 2013. aasta aruanne pestitsiidide jääkide kohta toidus), EFSA Journal 2015; 13(3):4038 [169 lk]. „The 2012 European Union report on pesticide residues in food“ (Euroopa Liidu 2012. aasta aruanne pestitsiidide jääkide kohta toidus), EFSA Journal 2014; 12(12):3942 [156 lk]. „The 2011 European Union report on pesticide residues in food“ (Euroopa Liidu 2011. aasta aruanne pestitsiidide jääkide kohta toidus), EFSA Journal 2014; 12(5):3694 [511 lk]. „The 2010 European Union report on pesticide residues in food“ (Euroopa Liidu 2010. aasta aruanne pestitsiidide jääkide kohta toidus), EFSA Journal 2013; 11(3):3130 [808 lk]. „The 2009 European Union report on pesticide residues in food“ (Euroopa Liidu 2009. aasta aruanne pestitsiidide jääkide kohta toidus), EFSA Journal 2011; 9(11):2430 [225 lk].